รัฐบาลไทย-ข่าวทำเนียบรัฐบาล-​ไฟเขียวต่างชาติลงทุนไทยมิ.ย.63 จำนวน 22 ราย นำเงินเข้า 1,587 ล้าน จ้างงาน 3,575 คน [กระทรวงพาณิชย์]
วันศุกร์ที่ 10 กรกฎาคม 2563
​ไฟเขียวต่างชาติลงทุนไทยมิ.ย.63 จํานวน 22 ราย นําเงินเข้า 1,587 ล้าน จ้างงาน 3,575 คน [กระทรวงพาณิชย์]
​ไฟเขียวต่างชาติลงทุนไทยมิ.ย.63 จํานวน 22 ราย นําเงินเข้า 1,587 ล้าน จ้างงาน 3,575 คน
คณะกรรมการการประกอบธุรกิจของคนต่างด้าว ไฟเขียวคนต่างชาติลงทุนในไทยเดือนมิ.ย.63 จํานวน 22 ราย นําเงินเข้ามาลงทุน 1,587 ล้านบาท เกิดการจ้างแรงงานคนไทย 3,575 คน และมีการถ่ายทอดเทคโนโลยีในสาขาที่ไทยยังไม่เชี่ยวชาญอีกเพียบ
นายวุฒิไกร ลีวีระพันธุ์อธิบดีกรมพัฒนาธุรกิจการค้า ในฐานะเลขานุการคณะกรรมการการประกอบธุรกิจของคนต่างด้าว เปิดเผยว่า เดือนมิ.ย.2563 คณะกรรมการฯ ได้อนุญาตให้คนต่างชาติ 22 ราย ประกอบธุรกิจในประเทศไทยภายใต้ พ.ร.บ.การประกอบธุรกิจของคนต่างด้าว โดยส่วนใหญ่เป็นคนต่างชาติจากประเทศญี่ปุ่น สิงคโปร์ และจีน มีการนําเงินเข้ามาลงทุนประกอบธุรกิจ 1,587 ล้านบาท ส่งเสริมให้เกิดการจ้างงานคนไทย3,575 คน และมีการถ่ายทอดเทคโนโลยีอันเป็นองค์ความรู้เฉพาะด้านโดยตรงจากประเทศผู้เข้ามาลงทุน
โดยการถ่ายทอดเทคโนโลยี ส่วนใหญ่เป็นองค์ความรู้ในแขนงที่คนไทยยังไม่มีความชํานาญหรือมีความเชี่ยวชาญในระดับที่ไม่สูงมากนักเช่น องค์ความรู้เกี่ยวกับการทํางานในที่อับอากาศและการถ่ายเทสารเคมีในหอกลั่นสูงที่มีความกดอากาศตามมาตรฐานยุโรป องค์ความรู้เกี่ยวกับการทํางานของเครื่องกําเนิดไอน้ําที่ใช้หลักการแลกเปลี่ยนความร้อน(HRSG system)องค์ความรู้เกี่ยวกับโปรแกรมเพื่อออกแบบและพัฒนาคุณภาพชิ้นส่วนยานยนต์ และโปรแกรมเพื่อการตรวจและทดสอบคุณภาพผลิตภัณฑ์ และองค์ความรู้เกี่ยวกับการจัดการความเสี่ยงของสินทรัพย์ เป็นต้น
สําหรับธุรกิจที่คนต่างด้าวได้รับอนุญาต ได้แก่
1.ธุรกิจบริการโดยเป็นคู่สัญญากับเอกชนจํานวน 4 ราย โดยเป็นนักลงทุนจากประเทศญี่ปุ่น และจีน มีเงินลงทุนจํานวน 542 ล้านบาท เช่น บริการขุดเจาะปิโตรเลียม บริการออกแบบ จัดซื้อ จัดหาเครื่องมือและอุปกรณ์ ก่อสร้าง ติดตั้ง และทดสอบโรงไฟฟ้าพลังงานความร้อนร่วม บริการออกแบบทางวิศวกรรม จัดหาวัสดุอุปกรณ์ ก่อสร้าง และติดตั้ง ทดสอบและบํารุงรักษา สําหรับโครงการก่อสร้างคลังน้ํามันเชื้อเพลิง
2.ธุรกิจบริการให้แก่บริษัทในเครือ/ในกลุ่มจํานวน 6 ราย โดยเป็นนักลงทุนจากประเทศสิงคโปร์ ญี่ปุ่นและเนเธอร์แลนด์ มีเงินลงทุนจํานวน 632 ล้านบาท เช่น บริการให้ข้อมูลเกี่ยวกับบริการด้านการเงินและการลงทุนของบริษัทในเครือที่ประเทศสิงคโปร์ บริการสนับสนุนบุคลากรไปดําเนินการตรวจสอบภายในของกลุ่มบริษัท
3.ธุรกิจนายหน้า ค้าปลีก ค้าส่งจํานวน7ราย โดยส่วนใหญ่เป็นนักลงทุนจากประเทศญี่ปุ่น ฟินแลนด์ เยอรมนี เนเธอร์แลนด์ และสิงคโปร์มีเงินลงทุนจํานวน181ล้านบาท เช่น นายหน้าประกันชีวิต ประเภทการจัดการให้มีการประกันภัยโดยตรง ค้าปลีกเครื่องบดย่อยและคัดแยกขนาด (Crusher and Screening Equipment)อุปกรณ์ลําเลียงและขนถ่าย (Conveyor)อุปกรณ์แต่งแร่ (Minerals Processing Equipment) ค้าส่งกาแฟสําเร็จรูปพร้อมดื่ม และผลิตภัณฑ์นม เป็นต้น
4.ธุรกิจบริการให้แก่ลูกค้าจํานวน 5 ราย โดยส่วนใหญ่เป็นนักลงทุนจากประเทศสวิส ซามัว อังกฤษ สิงคโปร์ และหมู่เกาะบริติชเวอร์จิน มีเงินลงทุนจํานวน 232 ล้านบาท เช่น บริการซ่อมแซมและบํารุงรักษาหอกลั่น (Tower)และเตาปฏิกรณ์ (Reactor)รวมทั้งท่อแยกแก๊ส บริการรับจ้างผลิต วิจัยและพัฒนาชิ้นส่วนยานยนต์ ให้แก่ผู้ประกอบการอุตสาหกรรมยานยนต์ บริการออกแบบพร้อมติดตั้งระบบโซล่าเซลล์ รวมทั้งซ่อมแซมบํารุงรักษาสินค้าประเภทแผงโซล่าเซลล์
ทั้งนี้ ในช่วง 6 เดือนของปี 2563 (ม.ค.-มิ.ย.) คนต่างด้าวได้รับใบอนุญาต จํานวน 134 ราย เพิ่มขึ้น 35% มีเงินลงทุนทั้งสิ้น 5,357 ล้านบาท โดยมีต่างชาติลงทุนประกอบธุรกิจ เช่น บริการขุดเจาะปิโตรเลียมบริการให้ข้อมูลเกี่ยวกับบริการด้านการเงินและการลงทุนของบริษัทในเครือค้าปลีกเครื่องบดย่อยและคัดแยกขนาด (Crusher and Screening Equipment)อุปกรณ์ลําเลียงและขนถ่าย (Conveyor)อุปกรณ์แต่งแร่ (MineralsProcessing Equipment)และบริการซ่อมแซมและบํารุงรักษาหอกลั่น (Tower)และเตาปฏิกรณ์ (Reactor)รวมทั้งท่อแยกแก๊ส เป็นต้น